ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3077/98

υποβολή: Gerhard Hager (NI) προς το Συμβούλιο

(16 Οκτωβρίου 1998)

Θέμα: Πρόστιμα για παραβάσεις του κώδικα κυκλοφορίας

Προετοιμάζοντας την έναρξη ισχύος της Συνθήκης του Άμστερνταμ, η Ομάδα Εργασίας του Συμβουλίου για το κεκτημένο του Schengen ασχολείται με τη διαμόρφωση του εν λόγω κεκτημένου. Συγχρόνως, πληροφορίες από τα μέσα ενημέρωσης αναφέρουν ότι βρίσκεται υπό διαμόρφωση "σχέδιο συμφωνίας για τη συνεργασία στη δίωξη παραβάσεων κατά του κώδικα κυκλοφορίας και την εφαρμογή σχετικών χρηματικών προστίμων και ποινών".

- Γνωρίζει το Συμβούλιο την ύπαρξη ενός τέτοιου σχεδίου σε σχέση με το κεκτημένο του Schengen;

- Εάν ναι, σε ποιό στάδιο βρίσκεται αυτό το σχέδιο;

- Ποιό είναι, ακριβώς το περιεχόμενο του εν λόγω σχεδίου;

- Με ποιο τρόπο σχεδιάζεται η επίλυση του προβλήματος των διαφορετικών τυπικών και ουσιαστικών σχετικών ρυθμίσεων που ισχύουν στα διάφορα κράτη μέλη;

Απάντηση

(20/21 Δεκεμβρίου 1998)

Το Συμβούλιο δεν είναι σε θέση να ενημερώσει το Ευρωπαϊκό Κοινοβούλιο σε σχέση με σχέδια νομοθετικών πράξεων που εξετάζονται στο πλαίσιο του Σέγκεν. Ωστόσο, το Συμβούλιο έχει υπόψη ότι η Προεδρία του Σέγκεν ενημερώνει τακτικά τα όργανα του Ευρωπαϊκού Κοινοβουλίου σχετικά με τρέχουσες εργασίες.
ΓΡΑΠΤΗ ΕΡΩΤΗΣΗ P-3204/98

υποβολή: Anita Pollack (PSE) προς την Επιτροπή

(16 Οκτωβρίου 1998)

Θέμα: Υποκίνηση προς διάπραξη δολοφονιών - Πακιστάν

Προτίθεται η Επιτροπή να εκφράσει τις έντονες ανησυχίες της προς την κυβέρνηση του Πακιστάν για τη δημοσίευση στην εφημερίδα Juraat αγγελίας φανατικών ισλαμιστών κληρικών, με την οποία προσφέρουν μεγάλα ποσά σε όσους δολοφονήσουν τους Salman Rushdie, Mirza tahir, Gohar Shahi και Janti Lal; Μια τέτοια ενέργεια, δηλαδή υποκίνηση προς διάπραξη δολοφονίας, θα συνιστούσε ποινικό αδίκημα σε όλα τα κράτη μέλη της Ευρωπαϊκής Ένωσης. Συνεπώς, η κυβέρνηση του Πακιστάν θα πρέπει να εμποδίσει τη δημοσίευση αυτού του είδους των αγγελιών, εάν πράγματι επιθυμεί να θεωρείται το Πακιστάν πολιτισμένο και νομοταγές κράτος.

Απάντηση του κ. Marín εξ ονόματος της Επιτροπής

(13 Νοεμβρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου για το θέμα αυτό, για το οποίο δεν είχε ενημερωθεί νωρίτερα.

Προς ενημέρωση του Αξιότιμου Μέλους του Κοινοβουλίου, φαίνεται ότι η "Juraat" είναι μια περιορισμένης κυκλοφορίας, τοπική, ημερήσια εφημερίδα, που εκδίδεται στη γλώσσα ουρντού στο Καράτσι. Παρά τις έρευνες που διεξήγαγε στην Εθνική Βιβλιοθήκη του Πακιστάν η αντιπροσωπία της Επιτροπής στο Ισλαμαμπάντ δεν κατόρθωσε να βρει αντίτυπο της εν λόγω έκδοσης, προκειμένου να επαληθεύσει το ακριβές περιεχόμενο του κειμένου.

Παρά τις περαιτέρω έρευνές της, η αντιπροσωπία στο Ισλαμαμπάντ δεν κατόρθωσε να εντοπίσει οποιαδήποτε αντίδραση στην επίμαχη διαφημιστική καταχώρηση είτε εκ μέρους της κυβέρνησης του Πακιστάν είτε εκ μέρους των πακιστανικών οργανώσεων προάσπισης των ανθρώπινων δικαιωμάτων.
ΓΡΑΠΤΗ ΕΡΩΤΗΣΗ E-2304/98

υποβολή: Frédéric Striby (I-EDN) προς την Επιτροπή

(22 Ιουλίου 1998)

Θέμα: Η αναγνώριση των διπλωμάτων οδήγησης μεταξύ των κρατών μελών

Σε παραμεθόρια περιοχή της Γαλλίας, στα σύνορα με τη Γερμανία, όπου πολλοί Γερμανοί πολίτες έχουν επιλέξει να εγκατασταθούν, απαιτούνται πολυάριθμες διοικητικές διατυπώσεις. Μεταξύ άλλων, η μετατροπή του γερμανικού διπλώματος οδήγησης σε γαλλικό. Συνέβη πρόσφατα σε γερμανό υπήκοοο που διαμένει στη Γαλλία να παρουσιάσει στις γαλλικές αρχές το γερμανικό δίπλωμα οδήγησης, κατά τη διάρκεια ελέγχου, το 1997, και να καταδικασθεί στην καταβολή προστίμου.

Υπάρχει ευρωπαϊκή οδηγία σχετικά με την αμοιβαία αναγνώριση των διπλωμάτων οδήγησης. Μπορεί να ανακοινώσει η Επιτροπή σε ποιο στάδιο βρίσκεται η μετατροπή της στα εθνικά δίκαια, ειδικότερα στη Γαλλία και τη Γερμανία;

Απάντηση του κ. Kinnock εξ ονόματος της Επιτροπής

(22 Σεπτεμβρίου 1998)

Η οδηγία του Συμβουλίου 91/439/ΕΚ της 29ης Ιουλίου 1991 περί των αδειών οδηγήσεως(1) άρχισε να ισχύει την 1 Ιουλίου 1996. Το άρθρο 1 παράγραφος 2 θεσπίζει την αρχή της αμοιβαίας αναγνώρισης των αδειών οδηγήσεως που εκδίδουν τα κράτη μέλη.

Δεδομένου ότι περισσότερα κράτη μέλη δεν ενσωμάτωσαν έγκαιρα την οδηγία 91/439/ΕΟΚ στην εθνική έννομη τάξη τους, η Επιτροπή κίνησε διαδικασίες επί παραβάσει κατ' αυτών, συμπεριλαμβανομένης της Γερμανίας και της Γαλλίας. Οι γερμανικές αρχές κοινοποίησαν στη Επιτροπή, στις 2 Ιουνίου 1998, την ενσωμάτωση της οδηγίας 91/431/ΕΟΚ στην οικεία εθνική έννομη τάξη· αυτή θα αρχίσει να ισχύει την 1η Ιανουαρίου 1999. Οι γαλλικές αρχές κοινοποίησαν στην Επιτροπή, στις 18 Μαρτίου 1998, σχέδιο διατάγματος για την αντίστοιχη ενσωμάτωση της οδηγίας 91/439/ΕΟΚ. Το εν λόγω σχέδιο διατάγματος αναμένεται να τεθεί σε ισχύ την 1η Ιανουαρίου 1999.

Ωστόσο, όλα τα κράτη μέλη τήρησαν την αρχή της αμοιβαίας αναγνώρισης από 1ης Ιουλίου 1996, ακόμη και ελλείψει επίσημης ενσωμάτωσης. Στις περιπτώσεις που προέκυψαν μέχρι σήμερα, οι κεντρικές γαλλικές και γερμανικές αρχές έλαβαν μέτρα για την εξασφάλιση της εφαρμογής της εν λόγω αρχής, ακόμη και αναδρομικά, όταν οι τοπικές αρχές, που δεν τελούσαν σε γνώση της κοινοτικής νομοθεσίας, παραβίαζαν την περί ής ο λόγος αρχή.

Η Επιτροπή θα παρακολουθήσει όλες τις καταγγελίες πολιτών της Ένωσης και θα λάβει τα αναγκαία μέτρα για να εξασφαλίσει την εμπράγματη εφαρμογή της αρχής της αμοιβαίας αναγνώρισης.

(1) ΕΕ L 237 της 24.8.1991.
ΓΡΑΠΤΗ ΕΡΩΤΗΣΗ E-2927/98

υποβολή: Alexandros Alavanos (GUE/NGL) προς την Επιτροπή

(2 Οκτωβρίου 1998)

Θέμα: Μισθός του Προέδρου της Ευρωπαïκής Κεντρικής Τράπεζας

Στα πλαίσια της διαφάνειας που αποτελεί αρχή της λειτουργίας των Κοινοτικών Θεσμών, ερωτάται η Επιτροπή ποιος είναι ο μισθός και το σύνολο των αποζημιώσεων του Προέδρου της Ευρωπαϊκής Κεντρικής Τράπεζας;

Απάντηση του κ. de Silguy εξ ονόματος της Επιτροπής

(06 Νοεμβρίου 1998)

Σύμφωνα με το καταστατικό του Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας (ΕΣΤ), το οποίο περιλαμβάνεται σε πρωτόκολλο προσαρτημένο στη συνθήκη, οι όροι και οι προϋποθέσεις απασχόλησης των μελών της εκτελεστικής επιτροπής, ιδιαίτερα οι μισθοί τους, συντάξεις και άλλα στοιχεία που αφορούν την κοινωνική ασφάλιση αποτελούν αντικείμενο συμβάσεων με την ΕΚΤ. Οι όροι και οι προϋποθέσεις θα καθοριστούν από το διοικητικό συμβούλιο της ΕΚΤ μετά από πρόταση επιτροπής η οποία θα αποτελείται από τρία μέλη διορισμένα από το διοικητικό συμβούλιο και τρία μέλη από το Συμβούλιο. Τα μέλη της εκτελεστικής επιτροπής δεν θα έχουν δικαίωμα ψήφου στις αντίστοιχες αποφάσεις. Δεδομένου ότι η Επιτροπή δεν έχει αρμοδιότητα στον τομέα αυτό δεν μπορεί να παράσχει πληροφορίες για τους μισθούς και τη συνολική αμοιβή του προέδρου της ΕΚΤ.
ΓΡΑΠΤΗ ΕΡΩΤΗΣΗ P-2120/98

υποβολή: & Agr;ντώνιος Τρακατέλλης (PPE) προς την Επιτροπή

(30 Iουνίου 1998)

Θέμα: Παραβάσεις, παραλείψεις, κακοτεχνίες και ευθύνες κατά την εκτέλεση έργων στην Ελλάδα από το ΙΙ ΚΠΣ και το Ταμείο Συνοχής

Με βάση την έκθεση της Μεικτής Επιτροπής Καθοδήγησης (ΜΕΚ) και τα πρόσφατα δημοσιεύματα προκύπτουν σημαντικά ερωτήματα σχετικά με τη σωστή εκτέλεση των έργων που έχουν αναληφθεί για την Ελλάδα στο πλαίσιο του δεύτερου Κοινοτικού Πλαισίου Στήριξης και από το Ταμείο Συνοχής. Συγκεκριμένα αναφέρονται παραβάσεις, παραλείψεις και κακοτεχνίες από την πλευρά των κατασκευαστικών εταιρειών και προκύπτουν ευθύνες για εποπτεύοντες οργανισμούς και υπουργεία για έργα συνολικού ύψους 2 τρισ. Δρχ. ενώ παράλληλα εξετάζεται και το ενδεχόμενο επιστροφής χρημάτων.

1. Ποιές παραβάσεις, κακοτεχνίες και παραλείψεις έχουν περιέλθει στη γνώση της Επιτροπής ή έχουν διαπιστωθεί και για ποιά έργα;

2. Με ποιό τρόπο γίνεται ο έλεγχος εκτέλεσης των έργων και κατά πόσο αυτός είναι επαρκής και αποτελεσματικός;

3. Ποιές ευθύνες προκύπτουν από τις παραβιάσεις και για ποιούς φορείς και τι κυρώσεις προβλέπονται επ' αυτού;

4. Τί μέτρα προτείνονται συγκεκριμένα για τη διόρθωση των παραλείψεων αλλά και τι για την αποφυγή μελλοντικά όμοιων καταστάσεων;

5. Πώς θα διασφαλίσει η Επιτροπή την ορθή αξιοποίηση των πόρων που έχουν διατεθεί από τον κοινοτικό προϋπολογισμό για την εκτέλεση των έργων;

Απάντηση της καςWulf-Mathies εξ ονόματος της Επιτροπής

(8 Ιουλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-2489/98

υποβολή: Undine-Uta Bloch von Blottnitz (V) και Edith Müller (V) προς την Επιτροπή

(30 Ιουλίου 1998)

Θέμα: Ενισχύσεις της ΕΕ και η βελτίωση της πυρηνικής ασφάλειας στην Κεντρική και Ανατολική Ευρώπη

Στη μελέτη "Nuclear safeguards and nuclear safety in the east" (ΡΕ 166.083/τελ.) της Μονάδας STOA του Ευρωπαϊκού Κοινοβουλίου του Νοεμβρίου 1996 διαπιστώθηκαν σημαντικές ελλείψεις στη διαχείριση των χρηματοδοτικών ενισχύσεων της ΕΕ για τα κράτη της Κεντρικής και Ανατολικής Ευρώπης, μεταξύ άλλων, στο πλαίσιο των προγραμμάτων PHARE και TACIS. Περίπου την ίδια περίοδο η Επιτροπή είχε αναθέσει την πραγματοποίηση παρεμφερούς μελέτης με στόχο την εκτίμηση των βελτιώσεων σε θέματα ασφάλειας στον πυρηνικό τομέα των δικαούχων κρατών. Ωστόσο το Ευρωπαϊκό Κοινοβούλιο δεν είχε έως τώρα πρόσβαση τόσο στην εν λόγω μελέτη όσο και στα πορίσματά της. Οι εμπειρίες με τα εφαρμοζόμενα σχέδια PHARE και TACIS καταδεικνύουν ότι δεν έχουν σημειωθεί σημαντικές μεταβολές όσον αφορά τις αδυναμίες που είχε ήδη εντοπίσει η μελέτη της STOA κατά την εφαρμογή των προγραμμάτων ενισχύσεων που χρηματοδοτούνται από την ΕΕ.

1. Πιστεύει η Επιτροπή ότι οι διαδικαστικοί κανόνες που διέπουν τα προγράμματα ενισχύσεων επιτρέπουν να αναλαμβάνονται εγκαίρως ενέργειες για την αντιμετώπιση αιφνίδιων προβλημάτων ή υπάρχουν δυνατότητες να επέλθουν βελτιώσεις σε θέματα αυτά, και αν τούτο συμβαίνει ποιές είναι οι δυνατότητες αυτές;

2. Αληθεύει ότι η Επιτροπή αντιμετωπίζει σημαντικά προβλήματα κατά το συντονισμό των ενισχύσεων που χορηγούνται στον πυρηνικό τομέα των κρατών της Κεντρικής και Ανατολικής Ευρώπης, λόγω, μεταξύ άλλων, της ανεπαρκούς επικοινωνίας μεταξύ των υπηρεσιών της Επιτροπής και άλλων εμπλεκομένων οργανώσεων, και πιστεύει ότι το προσωπικό που διαθέτει στον τομέα αυτό επαρκεί από πλευράς αριθμού και προσόντων;

3. Πώς κρίνει η Επιτροπή τις συνέπειες του προβλήματος της ανάληψης ευθυνών για τη βελτίωση της πυρηνικής ασφάλειας στις χώρες της Κεντρικής και Ανατολικής Ευρώπης και πώς επιδρούν τα ζητήματα ευθύνης στην επιτυχία των πιστώσεων της ΕΕ που χορηγούνται για το σκοπό αυτό;

4. Πώς κρίνει η Επιτροπή τη χρησιμοποίηση των "supply agencies", που μεσολαβούν μεταξύ των χορηγών και των δικαιούχων χωρών, ιδίως στον τομέα της επιτόπιας ενίσχυσης, λαμβάνοντας κυρίως υπόψη θέματα κόστους καθώς και τις προθεσμίες εφαρμογής, και δεν θα πρέπει, άραγε, να μην λαμβάνει η Επιτροπή αποφάσεις που θα εμπίπτουν αποκλειστικά στον τομέα αρμοδιοτήτων της;
ΓΡΑΠΤΗ ΕΡΩΤΗΣΗ P-2184/98

υποβολή: Hilde Hawlicek (PSE) προς την Επιτροπή

(7 Ιουλίου 1998)

Θέμα: Εκπόνηση της μελέτης σχετικά με τις ενιαίες τιμές του βιβλίου

Στην απόφαση της 22ας Σεπτεμβρίου 1997 σχετικά με τις διαμεθοριακές ενιαίες τιμές του βιβλίου στις ευρωπαϊκές γλωσσικές ζώνες(1) το Συμβούλιο ζητεί από την Επιτροπή "να μελετήσει την σημασία του άρθρου 128, παράγραφος 4 για την εφαρμογή των άρθρων της συνθήκης που ενδέχεται να αφορούν τις διαμεθοριακές ενιαίες τιμές του βιβλίου και να αναφέρει, όπου χρειάζεται, τους τρόπους που θα επιτρέψουν να καταστούν δυνατές οι ρυθμίσεις/συμφωνίες για τις ενιαίες τιμές του βιβλίου εντός ομοιογενών γλωσσικών ζωνών."

Μπορεί η Επιτροπή να αναφέρει σε ποιό θεσμικό όργανο έχει αναθέσει την εκπόνηση αυτής της μελέτης;

Απάντηση του κ. Oreja εξ ονόματος της Επιτροπής

(11 Σεπτεμβρίου 1998)

Για το σκοπό αυτό, το Νοέμβριο του 1997 προκηρύχθηκε διαγωνισμός κλειστής διαδικασίας βάσει πρόσκλησης για την εκδήλωση ενδιαφέροντος(2). Μετά την ολοκλήρωση των διάφορων σταδίων της διαδικασίας, το έργο ανατέθηκε στο γραφείο μελετών Euromonitor Consultancy.

(1) ΕΕ C 305 της 7.10.1997, σελ. 2.

(2) EE S 153, 8.8.1997.
ΓΡΑΠΤΗ ΕΡΩΤΗΣΗ E-1979/98

υποβολή: Jaak Vandemeulebroucke (ARE) προς την Επιτροπή

(30 Ιουνίου 1998)

Θέμα: Ο διορισμός του διευθυντή του Ευρωπαïκού Κέντρου Επικύρωσης των Εναλλακτικών Μεθόδων

Αποφασίσθηκε πρόσφατα να διορίζεται ο διευθυντής του Ευρωπαϊκού Κέντρου Επικύρωσης των Εναλλακτικών Μεθόδων για διετή περίοδο, ενώ θα έπρεπε να διορίζεται για πέντε χρόνια, σύμφωνα με τη σύσταση της επιστημονικής συμβουλευτικής επιτροπής του ΕΚΕΕΜ.

Ποιά είναι η άποψη της Επιτροπής περί αυτού και ποιά κρίνει ότι μπορεί να είναι η επιστημονική εξιοπιστία ενός διευθυντή η εντολή του οποίου είναι μόνο διετούς διάρκειας;
ΓΡΑΠΤΗ ΕΡΩΤΗΣΗ E-2064/98

υποβολή: Anne André-Léonard (ELDR) προς την Επιτροπή

(7 Ιουλίου 1998)

Θέμα: E.C.V.A.M. (Ευρωπαïκό Κέντρο για την εξακρίβωση της καταλληλότητος των Εναλλακτικών Μεθόδων)

Η εντολή για τη θέση διευθυντού του ανωτέρω Κέντρου ανανεώθηκε μόνο για μιά διετία, ενώ συνήθως αφορά πενταετή περίοδο.

Μήπως τέτοια απόφαση ορισμένων αρχών θέτει σε κίνδυνο το μέλλον αυτού του Κέντρου;

Επιπλέον, φαίνεται οτι η εντολή για διετία δεν επαρκεί για να ολοκληρωθούν οι μακροπρόθεσμες μελέτες καταλληλότητος. Οι επιστημονικοί κύκλοι θα θεωρήσουν ότι το Κέντρο διαθέτει περιορισμένη αξιοπιστία.

Σήμερα, το Ευρωπαϊκό Κέντρο για την εξακρίβωση της καταλληλότητος των Εναλλακτικών Μεθόδων συγκεντρώνει στους κόλπους του επιστήμονες ιδιαιτέρως γνωστούς στον τομέα της εξακρίβωσης της καταλληλότητος των Εναλλακτικών Μεθόδων. Θα ήταν λυπηρό να παραβλεφθούν οι ικανότητές τους και να κινδυνεύσει η ίδια η ύπαρξη αυτού του Οργανισμού.

Μπορεί να μας πληροφορίσει η Επιτροπή σχετικά με την κατάσταση των πραγμάτων;
ΓΡΑΠΤΗ ΕΡΩΤΗΣΗ E-2681/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Επαπειλούμενο ρεύμα προσφύγων από το Κοσσυφοπέδιο

Αφού καθίσταται όλο και πιθανότερο το γεγονός ότι δεν θα βρεθεί καμία διπλωματική λύση για το Κοσσυφοπέδιο, η Ευρώπη απειλείται με ρεύμα προσφύγων το οποίο είναι συγκρίσιμο με εκείνο της Βοσνίας - Ερζεγοβίνης. Σε περίπτωση κρίσης, ένα σχετικό προσχέδιο θα απλοποιούσε την κατάσταση.

Αντιμετώπισε ήδη το Συμβούλιο το πρόβλημα αυτό και εξεπόνησε προτάσεις για λύση του για να έχει τη δυνατότητα δράσεως και όχι κατοπινής αντιδράσεως;

Σε καταφατική περίπτωση, πως προχωρά η προεργασία;

Σε αρνητική περίπτωση, προβλέπεται για το άμεσο μέλλον παρόμοια προπαρασκευή;

Κατά πόσο έχουν προχωρήσει οι προεργασίες για το σχέδιο δράσης το οποίο σχεδιάζεται για το φθινόπωρο 1998 σε σχέση με το ρεύμα μεταναστών από το Ιράκ και τις γειτονικές περιοχές και τι πρόκειται να ρυθμίσει το σχέδιο αυτό ιδιαίτερα;
ΓΡΑΠΤΗ ΕΡΩΤΗΣΗ E-2746/98

υποβολή: Caroline Jackson (PPE) προς την Επιτροπή

(3 Σεπτεμβρίου 1998)

Θέμα: Η στάση της ΕΕ απέναντι στην Τρινιδάδ και τα ανθρώπινα δικαιώματα

Έχει δημοσιευθεί πως η κυβέρνηση της Τρινιδάδ και Τομπάγκο αποσύρθηκε από την Αμερικανική Σύμβαση για τα Ανθρώπινα Δικαιώματα. Θα μπορούσε η Επιτροπή να αναφέρει εάν η πράξη αυτή ενδέχεται να έχει συνέπειες σε σχέση με το καθεστώς της Τρινιδάδ και Τομπάγκο ως μιας από τις χώρες ΑΚΕ που λαμβάνουν βοήθεια από την ΕΕ;

Απάντηση του κ. Pinheiro εξ ονόματος της Επιτροπής

(30 Σεπτεμβρίου 1998)

Η Επιτροπή αντιλαμβάνεται ότι οι αρχές του Τρινιντάντ και Τομπάγκο κατέθεσαν πρόσφατα μια νομική πράξη, η συνέπεια της οποίας θα είναι η απόσυρση από την Αμερικανική Σύμβαση των δικαιωμάτων του ανθρώπου από την 26 Απριλίου 1999. Οι σκοποί φαίνεται ότι είναι η μείωση της δυνατότητας διαδικασιών με δυνητικά χρονοβόρες εκκλήσεις που εμποδίζουν τις αρχές του Τρινιντάντ και Τομπάγκο στην εφαρμογή της θανατικής ποινής. Αυτό αποτελεί μέρος της στρατηγικής των αρχών να ακολουθήσουν τη σκληρή γραμμή στις εγκληματικές παραβάσεις.

Η Επιτροπή ανησυχεί για την εξέλιξη αυτή και έχει συμμετάσχει στα διαβήματα της Ένωσης να πείσει τις αρχές να μην λάβουν τέτοια μέτρα. Προς το παρόν, εντούτοις, η Επιτροπή δεν πιστεύει ότι οι ενέργειες του Τρινιντάντ και Τομπάγκο θα έχουν επιπτώσεις στο καθεστώς τους ως μέλους των χωρών της Αφρικής, Καραϊβικής και του Ειρηνικού ούτε στις τρέχουσες εξελίξεις του προγράμματος βοήθειας.
ΓΡΑΠΤΗ ΕΡΩΤΗΣΗ E-3098/98

υποβολή: Umberto Bossi (NI) προς το Συμβούλιο

(19 Οκτωβρίου 1998)

Θέμα: Επαγγελματικές σχέσεις μεταξύ επαγγελματιών ποδοσφαιριστών

Στον τομέα των επαγγελματικών σχέσεων μεταξύ παικτών και διοργανωτών αθλητικών εκδηλώσεων ή διοργανωτών με την ευρύτερη έννοια του όρου δεν επιτρέπεται να ορθώνονται εμπόδια που αναχαιτίζουν ή παρεμποδίζουν τον ελεύθερο ανταγωνισμό στο πλαίσιο ενός πολύπλοκου και συνεχώς εξελισσόμενου τομέα, όπως είναι ο τομέας του ποδοσφαίρου.

Το σύστημα που εγκρίθηκε από την FIGC (Ιταλική Ομοσπονδία Ποδοσφαίρου), το οποίο καθιερώνει έναν ειδικό κατάλογο δεν μπορεί να υιοθετηθεί από τις ιταλικές νομοθετικές αρχές, διότι δεν διαθέτει τα τυπικά στοιχεία που απαιτούνται για τις επαγγελματικές ρυθμίσεις.

Δεν μπορεί κανείς να εμποδίζει την ιδιωτική πρωτοβουλία να αναπτύσσει τις επινοητικές, δημιουργικές και ερευνητικές της ικανότητες, ούτε την ικανότητα ανάληψης πρωτοβουλιών ή την έμπνευσή της ακόμη και στον τομέα των αγωνιστικών αθλητικών δραστηριοτήτων, όταν οι τελευταίες αποδεικνύονται πραγματικές βιομηχανικές και εμπορικές δραστηριότητες.

Ως εκ τούτου, ερωτάται το Συμβούλιο:

1. Το επάγγελμα του αθλητικού πράκτορα, όπως θεσπίστηκε από την FIGC, αντιτίθεται στην εξέλιξη της κοινοτικής νομολογίας στον τομέα των επαγγελματικών δραστηριοτήτων;

2. Ο κανονισμός της FIGC εμποδίζει όσον αφορά τους αθλητικούς πράκτορες την ελεύθερη παροχή υπηρεσιών, ειδικότερα δε την από κοινού άσκηση επαγγελματικών δραστηριοτήτων στο πλαίσιο εφαρμογής των διατάξεων του ιταλικού νόμου αριθ. 287/90;

Απάντηση

(20/21 Δεκεμβρίου 1998)

Το Συμβούλιο υπενθυμίζει στον Αξιότιμο κ. Βουλευτή ότι σύμφωνα με τη Συνθήκη, ανήκει στις αρμοδιότητες της Επιτροπής να μεριμνά για την εφαρμογή των διατάξεων της εν λόγω συνθήκης. Κατά συνέπεια, στο βαθμό που οι ερωτήσεις του Αξιότιμου κ. Βουλευτού σχετικά με τις επαγγελματικές σχέσεις μεταξύ ποδοσφαιριστών και διοργανωτών αθλητικών εκδηλώσεων θίγουν πτυχές που αφορούν την ελεύθερη άσκηση επαγγελμάτων και τον ελεύθερο ανταγωνισμό, εμπίπτουν στο πεδίο αρμοδιοτήτων της Επιτροπής.
ΓΡΑΠΤΗ ΕΡΩΤΗΣΗ P-3281/98

υποβολή: José Barros Moura (PSE) προς την Επιτροπή

(26 Οκτωβρίου 1998)

Θέμα: Μεταβίβαση της διοίκησης του Μακάο στην Λ.Δ. της Κίνας - Κεφαλική ποινή

Λαμβάνοντας υπόψη την προσφάτως ανανεωθείσα συμφωνία ΕΕ/Μακάο, η οποία περιλαμβάνει δέσμευση και των δύο μερών στο σεβασμό των ανθρωπίνων δικαιωμάτων.

Με πρόσφατες δηλώσεις του ο βουλευτής και μέλος της Προπαρασκευαστικής Επιτροπής κ. Vitor NG, δέχεται την επαναφορά της κεφαλικής ποινής στην εν λόγω χώρα μετά την επανενσωμάτωσή της στην κυριαρχία της Λαϊκής Δημοκρατίας της Κίνας.

Γνωρίζοντας επίσης ότι ο Ποινικός Κώδικας της εν λόγω χώρας - που πρόσφατα τέθηκε σε ισχύ αφού προηγουμένως εγκρίθηκε με σύμφωνη γνώμη της κινεζικής πλευράς από την Κοινή Ομάδα Σύνδεσης, για του οποίου την τήρηση σε ισχύ (παράλληλα με την υπόλοιπη νομοθεσία που θα ισχύει κατά τον χρόνο μεταβίβασης της κυριαρχίας) δεσμεύτηκαν οι αρχές της Λαϊκής Δημοκρατίας της Κίνας στην κοινή δήλωση Πορτογαλίας-Κίνας και βάσει του Συντάγματος της Ειδικής Διοικητικής Περιφέρειας του Μακάο, -όχι μόνο δεν προβλέπει, αλλά ρητώς απαγορεύει και θέτει εκτός νόμου την κεφαλική ποινή.

Πώς εκτιμά η Επιτροπή τις συνέπειες μιας ενδεχόμενης επαναφοράς της κεφαλικής ποινής στο Μακάο από απόψεως ΚΕΠΑ και εμπορικής πολιτικής της ΕΕ σύμφωνα με τις οποίες πρέπει να επιδεικνύεται σεβασμός στα ανθρώπινα δικαιώματα;

Απάντηση του Sir Brittan εξ ονόματος της Επιτροπής

(17 Νοεμβρίου 1998)

Η Επιτροπή σημειώνει ότι η δήλωση που έκανε ο Vitor Ng, στον τοπικό τύπο, υπό την ιδιότητά του, ως μέλους της προπαρασκευαστικής επιτροπής του Μακάο, εκφράζει εικασίες ως προς την πιθανότητα επαναφοράς της θανατικής ποινής στο Μακάο μετά τη μεταβίβαση της εθνικής κυριαρχίας στη Λαϊκή Δημοκρατία της Κίνας.

Η Επιτροπή πιστεύει ότι η δήλωση του κυρίου Ng που προαναφέρθηκε είναι απευθείας αντίθετη με τις νομικές διατάξεις που διέπουν τόσο την παρούσα όσο και την μελλοντική διοίκηση του Μακάο.

Η Κοινή Δήλωση που εγκρίθηκε στις 26 Μαρτίου 1987 και οι διατάξεις του συντάγματος του Μακάο, που και για τις δυο έχουν γίνει διαπραγματεύσεις και έχουν συμφωνηθεί με τις κινεζικές αρχές, αναφέρει ρητά ότι τα δικαιώματα και οι ελευθερίες που είναι εγγυημένες αυτή τη στιγμή στο Μακάο θα εξακολουθήσουν χωρίς αλλαγές μετά τη μεταβίβαση της εξουσίας. Το άρθρο 39 του παρόντος ποινικού κώδικα του Μακάο απαγορεύει ειδικά την εφαρμογή της θανατικής ποινής.

Με τον τρόπο αυτό η Επιτροπή θεωρεί ότι οι ασφαλιστικές ρήτρες κατά της εισαγωγής της θανατικής ποινής στο Μακάο είναι σταθερά εγκατεστημένες. Η Επιτροπή θα συνεχίσει να παρακολουθεί προσεκτικά τις προετοιμασίες για τη μεταβίβαση της εξουσίας στο Μακάο.
ΓΡΑΠΤΗ ΕΡΩΤΗΣΗ E-3099/98

υποβολή: Umberto Bossi (NI) προς την Επιτροπή

(16 Οκτωβρίου 1998)

Θέμα: Επαγγελματικές σχέσεις μεταξύ επαγγελματιών ποδοσφαιριστών

Στον τομέα των επαγγελματικών σχέσεων μεταξύ παικτών και διοργανωτών αθλητικών εκδηλώσεων ή διοργανωτών με την ευρύτερη έννοια του όρου δεν επιτρέπεται να ορθώνονται εμπόδια που αναχαιτίζουν ή παρεμποδίζουν τον ελεύθερο ανταγωνισμό στο πλαίσιο ενός πολύπλοκου και συνεχώς εξελισσόμενου τομέα, όπως είναι ο τομέας του ποδοσφαίρου.

Το σύστημα που εγκρίθηκε από την FIGC (Ιταλική Ομοσπονδία Ποδοσφαίρου), το οποίο καθιερώνει έναν ειδικό κατάλογο δεν μπορεί να υιοθετηθεί από τις ιταλικές νομοθετικές αρχές, διότι δεν διαθέτει τα τυπικά στοιχεία που απαιτούνται για τις επαγγελματικές ρυθμίσεις.

Δεν μπορεί κανείς να εμποδίζει την ιδιωτική πρωτοβουλία να αναπτύσσει τις επινοητικές, δημιουργικές και ερευνητικές της ικανότητες, ούτε την ικανότητα ανάληψης πρωτοβουλιών ή την έμπνευσή της ακόμη και στον τομέα των αγωνιστικών αθλητικών δραστηριοτήτων, όταν οι τελευταίες αποδεικνύονται πραγματικές βιομηχανικές και εμπορικές δραστηριότητες.

Ως εκ τούτου, ερωτάται η Επιτροπή:

1. Το επάγγελμα του αθλητικού πράκτορα, όπως θεσπίστηκε από την FIGC, αντιτίθεται στην εξέλιξη της κοινοτικής νομολογίας στον τομέα των επαγγελματικών δραστηριοτήτων;

2. Ο κανονισμός της FIGC εμποδίζει όσον αφορά τους αθλητικούς πράκτορες την ελεύθερη παροχή υπηρεσιών, ειδικότερα δε την από κοινού άσκηση επαγγελματικών δραστηριοτήτων στο πλαίσιο εφαρμογής των διατάξεων του ιταλικού νόμου αριθ. 287/90;

Απάντηση του κ. Monti εξ ονόματος της Επιτροπής

(07 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2033/98

υποβολή: Philippe Monfils (ELDR) προς την Επιτροπή

(7 Ιουλίου 1998)

Θέμα: Η θητεία του διευθυντή του ΕΚΕΚΕΜ

Το Ευρωπαϊκό Κέντρο για την Εξακρίβωση της Καταλληλότητας των Εναλλακτικών Μεθόδων, που ιδρύθηκε από την ΕΕ επιτελεί σημαντικό έργο στη διεξαγωγή μελετών για την καταλληλότητα μακράς διάρκειας.

Φαίνεται πως, αντίθετα με τη συνηθισμένη διαδικασία χορήγησης πενταετούς θητείας στο διευθυντή, η τελευταία σύμβαση θα είναι μόνο διετής.

Είναι πασιφανές ότι μία πολύ συχνή ανανέωση των προσώπων που ασκούν διευθυντικά καθήκοντα κινδυνεύει να βλάψει τη συνέχεια των εργασιών και την επιστημονική αξιοπιστία του κέντρου.

Υπό αυτές τις συνθήκες, δεν πιστεύει η Επιτροπή ότι θα ήταν σκόπιμο να επιβεβαιωθεί ο διορισμός του διευθυντή στο κέντρο για διάρκεια πέντε ετών;